मैया जनता भवन आव आसामनि गिबि मन्थ्रि नि दैदेननाय रायजो सोरखारनि केबिनेत नि गोनांथार जथुमा जानानै थाङो। बे जथुमा जानायनि उनाव खौरांगिरिपोरनि सिगाङाव मन्थ्रि केशब मह्त बिथाङा मा मा थिरांथा लाखो बेनि सोमोन्दै फोसावना होयो। माजुलि आव जानाय नाव नि जाथायनि नायबिजिरनायनि बिबान खौ उफ्रा चिफ सेक्रेतारि मनिन्द्र सिंह बिथांनो होयो। जाथायनि नायबिजिरनायनि रिपर्त खौ दानसे नि गेजेराव होनो नांगोन। माजुलि नि जाथायनि थाखाय फौजादारि गसर होनो बिथोन पुलिस नो। माजुलि नि दालां नि सायाव नायबिजिरनो बिबान होदों मन्थ्रि अजन्ता नेउग नो। दिएनएलए(दिमासा नेशनेल लिबारेशन आरमि) आ 6 दान नि थाखाय सिसफायार फोसावो, बेनि सायावबो सावरायलायो, बे समखिनियाव बिसोरनि बेरेखा जेबो अपारेशन खालामनाय जानाय नङा, नाथाय संगथन आ बे सम खिनियाव धोन दाबि खालामनाय, हाथियार लाना गिदिंनाय बेफोरखौ खालामनो मोना। सोरखारि साख्रि नि सायावबो थिरांथा, सोरखार साख्रि नि थाखाय पुलिस भेरिपिकेशन नि गोनांथि गैया, सासे सुबुङा सेल्फ दिक्लारेशन होनो नांगोन, सोरबा नंखायै होयोब्ला आयेन बादियै साजा होगोन। सोरखार साख्रि आव स्पेसियेलि एबलद नि बाहागो आव थानाय सुबुंफोरनि रिजार्भेशन खौ 3 जौखोन्दो निफ्राय बारायनानै 4 जौखोन्दो खालामो। दानिया जान्थाय सोलोंथायनि दिग्रि, दिप्लमा फोरा रेगुलारनि बादि नो एखे जागोन, गौहाति मुलुगसोलोंसालि, आईदल बायदि नि दिग्रि दिप्लमा फोरा एखे जागोन। सोरखारि बानायनाय खामानि आव थिकादार आ हाग्रा बिफाननो रयेलिटि होनो नांगोन, थिकादार आ बिल मोननाय समाव रयेलिटि नि बाहागो खौ दानना लाखिगोन।